Stennija vallapena: Aung San Suu Kyi sa fl-aħħar setgħet tiġbor il-Premju Sakharov tagħha fil-Parlament Ewropew fi Strasburgu Il-figura leġġendarja fil-qasam tad-drittijiet tal-bniedem tal-Mjanmar, Aung San Suu Kyi, sa fl-aħħar irċeviet il-Premju Sakharov tagħha fit-22 ta' Ottubru, 23 sena wara li ngħatalha mill-Parlament Ewropew. "Dan hu mument kbir, mument li ġenerazzjoni sħiħa f'pajjiżek iżda anke hawn fl-Ewropa ilna ħafna nistennew," qal il-President tal-PE Martin Schulz. Aung San Suu Kyi raddet ħajr lill-Membri tal-PE għall-appoġġ tagħhom matul is-snin: "Il-libertà tal-ħsieb tibda bid-dritt li ssaqsi l-mistoqsijiet u l-poplu tagħna f'Burma tant ilu nieqes minn dan id-dritt li xi wħud miż-żgħażagħ tagħna lanqas jafu sew kif isaqsu l-mistoqsijiet." "Aħna rridu niżguraw li d-dritt li taħseb liberament u tgħix skont il-kuxjenza jkun ippreservat. Dan id-dritt għadu mhuwiex iggarantit 100%. Baqgħalna ħafna xogħol x'nagħmlu qabel ma l-liġi bażika ta' artna, li hija l-kostituzzjoni, tiggarantilna d-dritt li ngħixu skont il-kuxjenza tagħna." Simbolu tal-libertà u d-demokrazija Is-Sur Schulz sejjaħ lil Aung San Suu Kyi "simbolu kbir tal-libertà u d-demokrazija". "Minkejja t-tul ta' żmien li tista' tieħu l-ġlieda għad-demokrazija, in-nies li jibqgħu sodi fl-aħħar jirbħu," qal il-President. Aung San Suu Kyi qattgħet 15-il sena taħt arrest f'darha qabel ma nħelset f'Novembru 2010. Iktar informazzjoni Storja Ewlenija dwar il-Premju Sakharov Ir-riformi fil-Mjanmar: sentejn wara Aqsam din il-paġna ma' ħaddieħor: Irreġistra biex tirċievi l-aġġornamenti b'mail